KIRJALLINEN KYSYMYS E-1782/02

esittäjä(t): Sebastiano Musumeci (UEN) komissiolle

(24. kesäkuuta 2002)

Aihe: Vapaaehtoista pelastuspalvelua edistävät toimet

Viittaan tässä yhteydessä aikaisempaan kirjalliseen kysymykseeni E-0146/02(1) ja sitä koskevaan komission vastaukseen. Euroopan pelastuspalveluviraston perustamisesta olisi epäilemättä tämänkaltaisen organisaation painoarvosta johtuen myönteisiä seurauksia, ja sillä edistettäisiin etenkin niiden jäsenvaltioiden osallistumista, jotka eivät tähän mennessä ole olleet erityisen kiinnostuneita asiasta. Sillä saavutettaisiin myös seuraavia etuja:

a) luonnollisten ja teknisten riskien arviointia ja vähentämistä koskevien menettelyjen ja menetelmien standardoinnin kehittäminen ottaen huomioon muutkin kuin alueelliset kriteerit, jotka eivät ole riittäviä onnettomuustilanteiden käsittelyssä;

b) työryhmän muodostaminen onnettomuustilanteiden hallintaan hyvin perehtyneistä asiantuntijoista, jotka ovat valmiita auttamaan jäsenvaltioita niitä kohdanneissa niin luonnonmullistusten kuin ihmisten aiheuttamissa onnettomuuksissa.

1. Voiko komissio ilmoittaa selkeästi, pitääkö se Euroopan pelastuspalveluviraston perustamista toteuttamiskelpoisena tavoitteena?

2. Katsooko komissio, että vapaaehtoista pelastuspalvelua olisi viipymättä edistettävä ja tuettava järjestämällä asiaankuuluvaa koulutusta sekä antamalla käyttöön tarvittavia tiloja ja varusteita, joissa käytettäisiin alan parasta tekniikkaa, ja että jäsenvaltioiden yhteistyötä ja osallistumista, olisi edistettävä, koska vapaaehtoistoiminta on tärkeimpiä jäsenvaltioiden käytettävissä olevia resursseja luonnonkatastrofien ja muiden onnettomuuksien aiheuttamissa hätätilanteissa?

(1) EYVL C 172 E, 18.7.2002, s. 155.

Margot Wallströmin komission puolesta antama vastaus

(25. heinäkuuta 2002)

Komissio katsoo, ettei Euroopan pelastuspalveluviraston perustaminen ole tavoite sinänsä ja että komission nykyinen organisaatio antaa mahdollisuuden pelastuspalveluyhteistyön asianmukaiseen kehittämiseen unionissa.

Niiden välineiden ja aloitteiden lisäksi, jotka on kuvattu parlamentin jäsenen kysymykseen E-0146/02 annetussa komission vastauksessa(1), komissio haluaa kiinnittää parlamentin jäsenen huomiota yhteisön viimeaikaisiin toimenpiteisiin pelastuspalvelun alalla.

Unionissa ja sen naapurimaissa on tapahtunut viime vuosina useita luonnonkatastrofeja ja suuronnettomuuksia, joiden seurauksena komissio ehdottanut yhteisön mekanismin perustamista unionin alueella ja sen ulkopuolella toimivien kansallisten pelastusyksiköiden toimien koordinoimiseksi. Neuvosto teki 23. lokakuuta 2001 mekanismia koskevan päätöksen(2), jonka mukaisesti mekanismin periaatteena on keskinäinen avunanto ja jolla mahdollistetaan toimintaresurssien yksilöiminen ja mobilisoiminen varhaisessa vaiheessa kaikenlaisissa hätätilanteissa, olipa kysymys sitten luonnonkatastrofeista tai ihmisen toiminnasta aiheutuneista suuronnettomuuksista.

Päätöksen täytäntöönpanon yhteydessä komissio on perustanut seuranta- ja tiedotuskeskuksen, joka toimii vuorokauden ympäri. Keskus huolehtii siitä, että kulloinkin sopivimmat toimintayksiköt ja voimavarat yksilöidään ja lähetetään paikalle nopeasti hätätilanteessa.

Lisäksi uuden mekanismin tehokas käyttö taataan järjestämällä intensiivistä koulutusta ja laajoja simulaatioharjoituksia. Koulutusohjelman tarkoituksena on opettaa eri jäsenvaltioiden pelastusyksiköitä toimimaan tehokkaasti yhdessä, vaikka niiden kansallisen järjestelmät eroavat toisistaan. Tällöin yhteisö voi olla varma omista valmiuksistaan reagoida hätätilanteeseen ja tehdä niihin tarvittaessa muutoksia.

Vapaaehtoistyön osalta komissio haluaa kiinnittää kysyjän huomiota vastikään käynnistämäänsä hankkeeseen, joka koskee kansalaisjärjestöjen vapaaehtoisten jäsenten asemaa pelastuspalvelussa ja joka toteutetaan yhteisön pelastuspalvelun alan toimintaohjelman(3) yhteydessä. Hankkeen tuloksiin voi tutustua komission ympäristöasioiden pääosaston väestönsuojeluasioita käsittelevän yksikön Internet-sivuilla(4). Siellä on koko joukko suosituksia, joilla pyritään tehostamaan pelastuspalvelualan kansalaisjärjestöjen ja erityisesti vapaaehtoisten ihmisten osallistumista.

(1) EYVL C 172 E, 18.7.2002, s. 155.

(2) Neuvoston päätös 2001/792/EY, Euratom, tehty 23. lokakuuta 2001 (EYVL L 297, 15.11.2001).

(3) Neuvoston päätös 1999/847/EY, tehty 9. joulukuuta 1999 (EYVL L 327, 21.12.1999).

(4) http://europa.eu.int/comm/environment/civil/.